钦定古今图书集成/明伦汇编/官常典/第777卷 > 王延之
## 钦定古今图书集成/明伦汇编/官常典/第777卷 > 王延之

按《南齐书》本传，“延之字希季，琅邪临沂人也。祖裕，宋
左光禄、仪同三司。父昇之，都官尚书。延之出继伯父
秀才、粲之。延之少而静默，不交人事。州辟主簿，不就。
举秀才，北中郎法曹行参军，转署外兵尚书，外兵部、
司空主簿，并不就。除中军建平王主簿、记室，仍度司
空、北中郎二府，转秘书丞、西阳王抚军谘议、州别驾、
寻阳王冠军、安陆王后军司马，加振武将军。”出为安
远护军、武陵内史，不拜。宋明帝为卫军，延之转为长
史，加宣威将军。司徒建安王休仁征赭圻，转延之为
左长史，加宁朔将军。延之清贫，居宇穿漏，褚渊往候
之，见其如此，具启明帝。帝即敕材官为起三间斋屋。
迁侍中，领射声校尉，未拜，出为吴郡太守。罢郡还，家
产无所增益。除吏部尚书，侍中，领右军，并不拜。复为
吏部尚书，领骁骑将军。出为后军将军、吴兴太守。迁
都督浙东五郡、会稽太守，转侍中，秘书监。晋熙王师。
迁中书令，师如故，未拜，转右仆射。昇明二年，转左仆
射。宋德既衰，太祖辅政，朝野之情，人怀彼此，延之与
尚书令王僧虔中立无所去就，时人为之语曰：“二王
持平，不送不迎。”太祖以此善之。三年，出为使持节、都
督江州豫州之新蔡晋熙二郡诸军事、安南将军、江
州刺史。建元二年，进号镇南将军。延之与金紫光禄
大夫阮韬，俱宋领军刘湛外甥，并有早誉。湛甚爱之曰：“韬后当为第一，延之为次也。”延之甚不平。每致饷
下都，韬与朝士同例。太祖闻其如此，与延之书曰：“韬
云卿未尝有别意，当缘刘家月旦故邪？”在州禄俸以
外，一无所纳，独处斋内，吏民罕得见者。四年，迁中书
令，右光禄大夫，本州大中正。转左仆射，光禄、中正如
故。寻领竟陵王师。永明二年，陈疾解职，世祖许之。转
特进，右光禄大夫，王师、中正如故。其年卒，年六十四。
追赠散骑常侍、右光禄大夫，特进如故，谥“简子。”延之
家训方严，不妄见子弟，虽节岁问讯，皆先克日。子伦
之见儿子亦然。